Det har blæst en hel del i det danske sommerland både søndag og mandag, men hverken blæst eller regn kan puste ved hyggen på Løkken Klitcamping. I en lille campingvogn og med dertilhørende lille fortelt er en familie på fire med hund stimlet sammen i læ for blæst og regn. Pladsen er trang, og vasketøjet må trækkes med ind forteltet, hvilket ikke giver mere plads for den lille familie, der må fordele sig ved spisebord og sofa for, at alle kan være i tørvejr. Hvordan er det med sådan en lille familie i en lille campingvogn og et lille fortelt? - Det er hyggeligt. Vi kommer hinanden ved, siger Michael Kristensen, mens han kigger sig rundt i det måske lidt for lille fortelt, hvor børnene slænger sig ovre i sofaen. Kollapset fortelt Campingvognen ved siden af familiens har dog haft en mindre hyggelig mandag morgen. De kraftige vindstød fik nemlig naboens fortelt til at kollapse. - Vi kan se, at i Hirtshals havde man 28 meter i sekundet i vindstød, det er det, vi kalder storm. Hvis vi kigger på middelvinden – altså gennemsnittet over ti minutter – kom vinden op på 22,4 meter i sekundet, som er stormende kuling, så begge dele er meget kraftigt for årstiden, og hvis vi kigger for juli alene er det, det kraftigste vi har oplevet i 25 år, siger TV2 Vejret meteorolog Jens Ringgaard. De kraftige vindstød har de også kunnet mærke i familiens campingvogn – dog uden skader på hverken familie, fortelt eller campingvogn. -  Man ligger inde i campingvognen, og så kommer der sådan et ordentligt vindblæs, så det lyder som om campingvognen er ved at falde sammen, ellers er det meget fint lige nu. Vi kan få et gratis bad, så det er okay, siger Simone Jensen, mens hun sidder skulder ved skulder med sin bror. Sol og varme i udsigt Allerede i weekenden tyder det på, at mere tørt og solrigt sommervejr vender tilbage til Danmark og Nordjylland, og det ser de frem til i campingvognen. - Det er vådt og trist. Jeg gad da godt, at det var sommer i stedet for som i starten, siger Mona Jensen. Lørdag og søndag i denne uge kan temperaturerne, ifølge TV2 Vejret , komme helt op på 26 grader igen og med overvejende sol.
Søndagens og mandagens blæsevejr har sat sine spor på campinghyggen.